Fem kioskran på fire dager i Oslo
Politiet fikk melding et ran på Narvesen i Storgata i Oslo rundt klokken 15 søndag. - Narvesen i Storgata ble ranet av en mann i slutten av 20-årene. Mannen kom inn og truet betjeningen med saks. Han tok penger fra kassa og fikk med seg et ukjent beløp, opplyser Tor Jøkling, operasjonsleder ved Oslo politidistrikt, til NTB. Gjerningsmannen skal være en norsk mann i slutten av 20-årene, rundt 180 centimeter høy og med sort, kort hår.Bare timer senere, ved 19-tiden, fikk politiet melding om enda et ransforsøk i Oslo. - Det var en person som kom inn på Deli de Luca på Holbergs Plass og forsøkte å true til seg penger. Han truet kun verbalt. Gjerningsmannen løp ned Pilestredet, opplyser Jøkling. Ved 21-tiden ble en 22 år gammel mann pågrepet. - Vi har pågrepet ham for ranet på Holbergs Plass, men undersøker om han kan ha noe med de andre ranene å gjøre også, sier Jøkling. Mannen er en kjenning av politiet og ble oppsporet etter at de fikk et godt signalement og tips.De siste dagene har det vært flere ran i Oslo sentrum. Ved 21-tiden torsdag ble en kiosk i Grensen ranet av en svensktalende mann. Ved 20.30-tiden fredag kveld ble en Deli de Luca-kiosk i Thorvald Meyers gate ranet med kniv, og natt til lørdag en Deli de Luca-kiosk i Bogstadveien 20. Beskrivelsene av flere av gjerningsmennene har vært forskjellige. Politiet utelukker likevel ikke at det kan være en sammenheng. - Det har vært uvanlig mange ran, og alle disse ranene vil bli sammenlignet, sier Jøkling.
Søndag ble én kiosk ranet og en annen forsøkt ranet i Oslo. Nå ser politiet etter sammenhenger.